《大华山》
宋代·何异

地灵推宝盖，奇崛跨三州。
帝座联枢极，星躔值斗牛。
江南夸绝胜，仙伯揖浮邱。
旧观依山脚，崇坛冠岭头。
怀哉二真意，特地一时留。
争谓神丹熟，谁知瑞气浮。
妄传异人气，遽遣老臣收。
云外尝交战，风前枉运筹。
利锋皆瓦砾，勇锐失貔貅。
敛帜惊通伏，还兵敢逗遛。
桂司归府内，芝检动前旒。
遗镞砮牙细，缠滩马迹稠。
一承丹凤诏，双拥翠云裘。
功满三千行，神参八极游。
后先鸾与鹤，乘跨虎兼虬。
仙乐宣新响，文枰化故楸。
玄坛开豁敞，紫洞锁深幽。
鸡豢余空窦，龙投按旧渊。
斩妖留血树，化石望仙舟。
鹅垍晴飞雪，茶凹暑挟秋。
退心披峻岭，净手掬寒流。
石锐予头似，山长剑脊侔。
路危行九曲，台险过三休。
灵药从人乞，薰炉足意谋。
三庐腾瑞相，五岳记真游。
雷电归驱使，云天托庇庥。
遗踪难纪载，著句欠旁搜。
四万八千岁，五城十二楼。
近疑连绛阙，远想接沧洲。
招隐仙翁意，吾簪此可投。

作者简介：宋抚州崇仁人，字同叔，号月湖。高宗绍兴二十四年进士。孝宗朝以知萍乡县政绩迁国子监主簿，旋迁监察御史、右正言。疏谏光宗朝太上皇，语颇峻直，出湖南转运判官，还权礼部侍郎。以忤韩侂胄，被劾奉祠。起知夔州兼本路安抚使，立循环通济仓以济民。嘉定初召为刑部侍郎，寻权工部尚书，出知泉州。卒年八十一。有诗名。有《月湖诗集》、《宋中兴三公年表》。